
	          Comisia  pentru  cultură, arte, mijloace de informare în masă


 RAPORT

asupra Propunerii legislative pentru modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune 


Propunerea legislativă pentru modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune a fost transmisă Comisiei pentru cultură, arte, mijloace de informare în masă, cu adresa nr. P. l - x 884 din  21 decembrie 2015 şi înregistrată la Comisie cu nr. 4c-10/18 din 11 februarie 2016.


Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului nu s-au primit avize din partea celor două comisii. 


În raport de obiectul şi conţinutul reglementării, iniţiativa legislativă face parte din categoria legilor organice.


În redactarea raportului, Comisia a avut în vedere avizul favorabil, cu observaţii şi propuneri, nr. 104 din 5.02.2016, emis de Consiliul Legislativ, precum şi Punctul de vedere al Guvernului, emis cu nr. 169/04.02 2016, prin care nu se susţine adoptarea iniţiativei legislative.

Propunerea legislativă a fost dezbătută în şedinţa Comisiei din 16 februarie 2016. 


La lucrările Comisiei au fost prezenţi 21 deputaţi, din totalul de 24 de membri ai Comisiei.


În conformitate cu prevederile art. 55 din Regulamentul Camerei Deputaţilor, republicat, din partea Guvernului, a participat la lucrările Comisiei, domnul Alexandru Oprean, secretar de stat în cadrul Ministerului Culturii.


Propunerea legislativă are ca obiect de reglementare modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, republicată, cu modificările şi completările ulterioare, în sensul eliminării taxelor obligatorii radio - tv colectate prin intermediul furnizorilor de energie electrică şi achitate de persoanele fizice şi juridice.


Totodată, această iniţiativă legislativă prevede abrogarea Hotărârii Guvernului nr. 997/2003 privind taxa pentru serviciul public de radiodifuziune, cu modificările şi completările ulterioare, precum şi a Hotărârii Guvernului nr. 978/2003 privind taxa pentru serviciul public de televiziune.


Raportul Comisiei a fost adoptat cu majoritatea voturilor celor prezenţi în sală în momentul votării. 


Potrivit art.75 alin. (1) din Constituţia României, republicată, Camera Deputaţilor este prima Cameră sesizată, pentru această iniţiativă legislativă.

În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune.


Motivarea respingerii se întemeiază pe următoarele  considerente:

- potrivit prevederilor art. 31 alin. (5) din Constituţia României, republicată şi ale art. 1 din Legea nr. 41/1994, republicată, cu modificările şi completările ulterioare, Societatea Română de Radiodifuziune şi Societatea Română de Televiziune au fost înfiinţate ca servicii publice autonome de interes naţional independente editorial. Raţiunea existenţei celor două societăţi, precum şi fundamentul plăţii taxei radio - tv îşi găsesc reglementarea în art. 31 din Constituţie, care prevede dreptul la informare al cetăţenilor. Astfel, alin. (2) al acestui articol statuează faptul că autorităţile publice, potrivit competenţelor ce le revin, sunt obligate să asigure informarea corectă a cetăţenilor asupra treburilor publice şi asupra problemelor de interes personal.  Astfel, s-a considerat că adoptarea prevederilor propuse prin intermediul iniţiativei legislative ar conduce la imposibilitatea îndeplinirii obiectivelor constituţionale şi legale de către cele două servicii publice, acestea pierzând o sursă considerabilă de finanţare, fără să se ofere o altă alternativă de finanţare. 

PREŞEDINTE,



          SECRETAR,



    
 Gigel – Sorinel ŞTIRBU
                     Florin – Costin PÂSLARU

